b'\n_START_ARTICLE_\nRosenlew (suku)\n_START_PARAGRAPH_\nRosenlew (lausunta ruots.   [ru\xcb\x90s\xcb\x90enle\xcb\x90v]) on suomalainen aatelissuku, joka on 1800-luvulta alkaen tunnettu p\xc3\xa4\xc3\xa4asiassa talousel\xc3\xa4m\xc3\xa4n vaikuttajina, varsinkin vuosina 1853\xe2\x80\x931987 toimineen Rosenlew-teollisuusyrityksen omistajina._NEWLINE_Suku on alkujaan l\xc3\xa4ht\xc3\xb6isin Saksasta ja polveutuu Mecklenburgin aateliin kuuluneesta Vanzelow-suvusta. Suvun kantais\xc3\xa4 on H\xc3\xa4meen jalkav\xc3\xa4kirykmentin majurina toiminut Ertman von Schow (1623\xe2\x80\x931690), joka tuli Ruotsin armeijan palvelukseen kolmikymmenvuotisen sodan aikana vuonna 1639. H\xc3\xa4n sai 1652 itselleen l\xc3\xa4\xc3\xa4nityksen Sauvon Pataisten kyl\xc3\xa4st\xc3\xa4. H\xc3\xa4net aateloitiin Ruotsissa vuonna 1682, jolloin h\xc3\xa4n otti nimen Rosenlew, ja samana vuonna h\xc3\xa4nen sukunsa merkittiin Ruotsin ritarihuoneelle aatelisena sukuna numero 1009. Suomen ritarihuoneen j\xc3\xa4rjest\xc3\xa4ytymisen yhteydess\xc3\xa4 vuonna 1818 Rosenlewin suku merkittiin sinne aatelisena sukuna numero 75. Sukua ei ole el\xc3\xa4nyt Ruotsissa vuoden 1809 j\xc3\xa4lkeen. Tosin vuonna 1951 er\xc3\xa4s Suomesta muuttanut j\xc3\xa4sen sai edustusoikeuden Ruotsin ritarihuoneella, mutta t\xc3\xa4m\xc3\xa4 sukuhaara sammui mieslinjalta 1983._NEWLINE_Ruotsin vallan aikana Rosenlewit tunnettiin sotilassukuna. K\xc3\xb6yhtymisen seurauksena suku joutui 1800-luvun alkuun menness\xc3\xa4 luopumaan tiloistaan Sauvossa, Kemi\xc3\xb6ss\xc3\xa4 ja Vehmaalla. Suvun viimeiseksi sotilaaksi j\xc3\xa4i Ertman Rosenlewin pojanpojanpoika, Turun l\xc3\xa4\xc3\xa4nin jalkav\xc3\xa4kirykmentin kapteeni Alexander Wilhelm Rosenlew (1761\xe2\x80\x931808), jonka j\xc3\xa4lkel\xc3\xa4iset siirtyiv\xc3\xa4t liikealalle. H\xc3\xa4nen pojanpoikansa l\xc3\xa4htiv\xc3\xa4t kehitt\xc3\xa4m\xc3\xa4\xc3\xa4n W. Rosenlew & Co -toiminimest\xc3\xa4 sahatoiminnan ymp\xc3\xa4rille rakentunutta teollisuuden monialayrityst\xc3\xa4. Paddaisten kartano Sauvossa ostettiin takaisin suvun omistukseen vuonna 1912. Suku johti Rosenlew-yrityst\xc3\xa4 siihen saakka, kunnes se yhdistettiin 1987 Rauma-Repolaan.'